PATVIRTINTA

Šilutės lopšelio darželio „Žibutė“

darbo tarybos 2018 m. kovo 14 d.

posėdžio protokolu Nr. 1

**ŠILUTĖS LOPŠELIO-DARŽELIO „ŽIBUTĖ“**

**DARBO TARYBOS VEIKLOS REGLAMENTAS**

I. BENDROSIOS NUOSTATOS

1. Šilutės lopšelio-darželio „Žibutė“ Darbo taryba (toliau – Darbo taryba) – yra nepriklausomas kolegialus Šilutės lopšelio – darželio „Žibutė“ (toliau – Darželis) darbuotojų atstovaujamasis organas.
2. Darbo tarybos veiklos reglamentas (toliau – Reglamentas) nustato jos sudėtį, funkcijas, Darbo tarybos narių teises ir pareigas, veiklos organizavimo tvarką.
3. Darbo taryba savo veikloje vadovaujasi Lietuvos Respublikos įstatymais, reglamentuojančiais darbo santykius, Darbo kodeksu, šiuo reglamentu, Darželio nuostatais, kitais vietiniais norminiais teisės aktais.
4. Darbo taryba, vykdydama savo funkcijas, atsižvelgia į visų Darželio darbuotojų teises ir interesus, nediskriminuoja atskirų darbuotojų ar jų grupių.
5. Darbo taryba savo veikloje laikosi geranoriškumo ir pagarbos teisėtiems darbdavio interesams principų.

II. DARBO TARYBOS SUDĖTIS IR RINKIMAI

1. Darbo tarybą sudaro trys nariai renkami trejų metų kadencijai.
2. Darbo tarybos nariais gali būti renkami visi Darželio darbuotojai, sulaukę aštuoniolikos metų ir kurių darbo santykiai su darbdaviu nepertraukiamai trunka ilgiau kaip tris mėnesius.
3. Darbdavys ir jį atstovaujantys asmenys negali būti Darbo tarybos nariais.
4. Darbo taryba renkama visuotine ir lygia rinkimų teise, slaptu balsavimu tiesioginiuose rinkimuose.
5. Į Darbo tarybą išrinktas darbuotojas Darbo tarybos nariu laikomas nuo Darbo tarybos rinkimų balsavimo rezultatų paskelbimo. Darbuotojas, esantis atsarginių Darbo tarybos narių sąraše, Darbo tarybos nariu vietoje narystę Darbo taryboje pabaigusio darbuotojo tampa nuo Darbo tarybos sprendimo, kuriuo patvirtinami jo, kaip naujo Darbo tarybos nario, įgaliojimai, priėmimo.
6. Narystė Darbo taryboje pasibaigia:

11.1. atsistatydinus iš Darbo tarybos;

11.2. nutrūkus darbo santykiams;

11.3. mirus Darbo tarybos nariui;

11.4. įsiteisėjus teismo sprendimui, kuriuo Darbo tarybos nario išrinkimas į Darbo tarybą pripažintas neteisėtu;

11.5. pasibaigus Darbo tarybos kadencijai;

11.6.atsistatydinus iš Darbo tarybos, kai to raštu pareikalauja ne mažiau kaip trečdalis Darželio darbuotojų, turinčių rinkimų teisę. Darbo taryba gavusi tokį darbuotojų rašytinį reikalavimą, ne vėliau kaip per tris savaites turi surengti slaptą darbuotojų balsavimą, kuris yra teisėtas, jeigu jame dalyvauja daugiau negu pusė rinkimų teisę turinčių Darželio darbuotojų. Darbo tarybos narys atstatydinamas, jeigu už tai balsavo daugiau kaip du trečdaliai balsuojant dalyvavusių darbuotojų.

III. DARBO TARYBOS TEISĖS IR PAREIGOS

1. Darbo taryba turi teisę:

12.1. dalyvauti informavimo, konsultavimo ir kitose dalyvavimo procedūrose, kuriomis darbuotojai ir jų atstovai įtraukiami į darbdavio sprendimų priėmimą;

12.2. šio reglamento ir kitų įstatymų nustatytais atvejais ir terminais gauti iš darbdavio ir iš valstybės, savivaldybių institucijų ir įstaigų informaciją, reikalingą funkcijoms atlikti;

12.3. teikti darbdaviui pasiūlymus dėl ekonominių, socialinių ir darbo klausimų, aktualių darbuotojams darbdavio sprendimų, darbo teisės normų įgyvendinimo;

12.4. inicijuoti kolektyvinį darbo ginčą dėl teisės, jeigu darbdavys nevykdo darbo teisės normų reikalavimų ar Darbo tarybos ir darbdavio susitarimų;

12.5. esant būtinybei aptarti svarbius darbdavio, darbuotojų ekonominius, socialinius ir darbo klausimus, sušaukti visuotinį darbdavio ar Darželio darbuotojų susirinkimą (konferenciją), suderinus su darbdaviu susirinkimo (konferencijos) datą, laiką ir vietą;

12.6. atlikti kitus veiksmus, neprieštaraujančius Darbo kodeksui ir šiam reglamentui, kitoms darbo teisės normoms, ir veiksmus, nustatytus darbo teisės normose ar Darbo tarybos ir darbdavio susitarimuose;

1. Darbo taryba privalo:

13.1. atlikti savo funkcijas laikydamasi šio reglamento, Darbo kodekso, kitų įstatymų ir kitų darbo teisės normų reikalavimų bei Darbo tarybos ir darbdavio susitarimų;

13.2. informuoti darbuotojus apie savo veiklą kiekvienais metais viešai pateikdama Darželio darbuotojams metinės Darbo tarybos veiklos ataskaitą ar kitu Darbo tarybos nustatytu būdu.

IV. DARBO TARYBOS VEIKLOS ORGANIZAVIMAS

1. Darbo taryba savo įgaliojimus įgyja ir pradeda vykdyti šiame reglamente nustatytas funkcijas susirinkusi į pirmą posėdį.
2. Darbo tarybos nariai pirmajame Darbo tarybos posėdyje visų Darbo tarybos narių balsų dauguma iš savo narių išsirenka Darbo tarybos pirmininką ir sekretorių.
3. Darbo tarybos veiklos forma yra posėdžiai.
4. Pirmąjį Darbo tarybos posėdį rinkimų komisijos pirmininkas turi sušaukti ne anksčiau kaip per penkias ir ne vėliau kaip per dešimt dienų nuo rinkimų rezultatų paskelbimo.
5. Darbo tarybos kvietimu arba pritarimu (pritarus darbo tarybos narių daugumai) jos posėdžiuose turi teisę dalyvauti darbdavys ar jam atstovaujantys asmenys, įmonėje veikiančios profesinės sąjungos ar šakos profesinių sąjungų atstovai.
6. Darbo tarybos posėdžiai vyksta ne rečiau kaip du kartus per metus
7. Darbo tarybos posėdis yra teisėtas, jeigu jame dalyvauja ne mažiau kaip du trečdaliai Darbo tarybos narių.
8. Darbo tarybos narių teisės:

21.1. balsuoti dėl visų Darbo tarybos svarstomų klausimų;

21.2. dalyvauti diskusijoje ir teikti siūlymus, pastabas, pataisas visais svarstomais klausimais, žodžiu ir raštu;

21.3. inicijuoti neeilinį Darbo tarybos posėdį;

21.4. siūlyti kviesti į Darbo tarybos posėdžius ekspertus, kitus specialistus;

21.5. gavus Darbo tarybos įgaliojimą, kalbėti Darbo tarybos vardu;

perduoti Darbo tarybos pirmininkui siūlymus raštu, kad šie būtų įrašyti į sekančio posėdžio darbotvarkę;

21.6. susipažinti su Darbo tarybos posėdžių protokolais ir kitais su Darbo tarybos veikla susijusiais dokumentais;

1. Darbo tarybos nario pareigos:

22.1. dalyvauti Darbo tarybos posėdžiuose;

22.2. laikytis įsipareigojimo vadovautis Darželio darbuotojų interesais, sąžiningai atlikti nustatytas funkcijas, Darbo tarybos nario darbą grįsti kolegialumo, nešališkumo, objektyvumo ir viešumo principais;

22.3 per tris kalendorines dienas nuo pranešimo apie posėdį gavimo dienos, informuoti Darbo tarybos pirmininką arba sekretorių apie negalėjimą dalyvauti Darbo tarybos posėdyje;

22.4. pranešti raštu Darbo tarybai apie galimą interesų konfliktą, kurį gali sukelti posėdžio darbotvarkėje numatyto klausimo svarstymas ir nusišalinti nuo to klausimo svarstymo bei balsavimo.

1. Darbo tarybos pirmininkas:

23.1. šaukia Darbo tarybos posėdžius ir jiems pirmininkauja (jam nesant laikinai pirmininku skiriamas iš posėdyje dalyvaujančių Darbo tarybos narių, bendru sutarimu);

23.2. pasirašo posėdžių protokolus užtikrinant formuluočių atitiktį priimtiems nutarimams;

23.3. atstovauja Darbo tarybai santykiuose su darbuotojais, darbdaviu, profesinėmis sąjungomis ir trečiaisiais asmenimis;

23.4. rengia metinės Darbo tarybos veiklos ataskaitos projektą ir pateikia Darželio darbuotojams Darbo tarybos patvirtintą ataskaitą;

23.5. ne vėliau kaip per vieną mėnesį nuo Darbo tarybos įgaliojimų pradžios raštu ir nustatyta tvarka informuoja darbdavio buveinės teritorijos Valstybinės darbo inspekcijos teritorinį skyrių apie Darbo tarybos sudarymą, jos valdymo organus, darbdavio, kurioje sudaryta Darbo taryba, pavadinimą;

1. Darbo tarybos sekretorius:

24.1. tvarko ir saugo Darbo tarybos dokumentaciją, informuoja Darbo tarybos narius ir darbdavį apie šaukiamo Darbo tarybos posėdžio datą, laiką, vietą, darbotvarkę;

24.2. rengia, archyvuoja Darbo tarybos posėdžių protokolus pagal Darželio patvirtintas tvarkas bei reikalavimus; ir ne vėliau kaip per tris darbo dienas nuo posėdžio dienos, teikia pasirašyti posėdžio pirmininkui;

24.3. priima ir registruoja prašymus ir užklausimus;

24.4. . atlieka kitus Darbo tarybos pirmininko pavedimus;

24.5. Darbo tarybos sekretoriui negalint eiti savo pareigų, jo funkcijas atlieka pirmininko laikinai paskirtas bet kuris Darbo tarybos narys.

V. DOKUMENTŲ, SIŪLYMŲ, PRAŠYMŲ PATEIKIMAS DARBO TARYBAI

1. Klausimus svarstymui Darbo tarybos posėdyje turi teisę pateikti Darbo tarybos nariai, darbdavys ir darbuotojai. Darbdavys ir darbuotojai prašymus svarstyti klausimą posėdyje pateikia raštu Darbo tarybos sekretoriui ar pirmininkui. Prašyme turi būti suformuluota klausimo esmė, nurodomos klausimo sprendimui svarbios aplinkybės, pridedami dokumentai, sprendimo siūlymas.
2. Prašymai, kuriuose išdėstytas turinys prieštarauja Lietuvos Respublikos įstatymams, kitiems norminiams teisės aktams bei veiksmams, numatytiems kolektyvinėse sutartyse ar Darbo tarybos ir darbdavio susitarimuose arba viršija Darbo tarybai suteiktus įgaliojimus, bei anoniminiai prašymai nėra svarstomi. Prašymą padavęs asmuo apie tai informuojamas per tris darbo dienas.
3. Darbo tarybos pirmininkas per tris darbo dienas, nurodydamas motyvus, gali grąžinti prašymą jį padavusiam asmeniui ir paprašyti jį papildyti.
4. Darbo tarybos posėdis rengiamas ne vėliau kaip per 10 darbo dienų nuo prašymo svarstyti klausimą Darbo tarybos posėdyje įregistravimo dienos. Jei prašymas grąžinamas asmeniui šio reglamento 26 punkte nurodyta tvarka, nurodytas terminas skaičiuojamas nuo naujo prašymo įregistravimo dienos.
5. Darbo tarybos sprendimai priimami atviru arba slaptu balsavimu dalyvaujančių Darbo tarybos narių paprastąja balsų dauguma. Balsams pasiskirsčius po lygiai, papildomą balsą turi posėdžio pirmininkas.
6. Dalyvavusieji posėdyje asmenys informuojami apie priimtą Darbo tarybos nutarimą raštu per tris dienas nuo posėdžio protokolo pasirašymo dienos.

VI. DARBDAVIO IR DARBO TARYBOS SUSITARIMAS

1. Darbdavys ir Darbo taryba gali sudaryti rašytinį susitarimą, kuriame būtų aptarti svarbiausi Darbo tarybos kompetencijos įgyvendinimo, veiklos organizavimo, finansavimo, papildomų garantijų Darbo tarybos nariams jų veiklos vykdymo laikotarpiu nustatymo ir kiti susiję klausimai, skatinantys Darbo tarybos ir darbdavio bendradarbiavimą.
2. Darbdavio ir Darbo tarybos susitarime negalima tartis dėl darbuotojų darbo sąlygų, darbo užmokesčio, darbo ir poilsio laiko ir kitų klausimų.
3. Darbdavio ir Darbo tarybos susitarimas sudaromas terminuotam laikui. Jo galiojimo trukmė negali būti ilgesnė negu vieneri metai po jį sudariusios Darbo tarybos kadencijos pabaigos.
4. Darbdavio ir Darbo tarybos susitarimą bet kuri iš šalių gali nutraukti įspėjusi raštu kitą šalį bent prieš tris mėnesius.

VII. DARBO TARYBOS VEIKLOS PASIBAIGIMAS

1. Darbo tarybos veikla pasibaigia:

35.1. kai nutrūksta darbdavio veikla, nesant teisių perėmėjo, ar nutraukiama Įstaigos veikla, jos darbuotojų neperkėlus į kitą darbdavio darbovietę;

35.2. kai pasibaigia Darbo tarybos kadencija;

35.3. kai Darbo taryboje lieka mažiau negu trys jos nariai ir atsarginių Darbo tarybos narių sąraše nėra nei vieno kandidato, turinčio teisę tapti Darbo tarybos nariu;

35.4. Darbo tarybos sprendimu, priimtu daugiau kaip dviem trečdaliais Darbo tarybos narių balsų;

35.5. kai darbdavys sujungiamas ar prijungiamas prie kitos įstaigos ar organizacijos ir joje veikusi Darbo taryba susitaria su teisių perėmėjo Darbo taryba dėl naujos Darbo tarybos rinkimų;

35.6. taip nesusitarus, Darbo taryba išlaiko savo įgaliojimus atstovauti Įstaigos darbuotojus iki savo kadencijos pabaigos arba naujos Darbo tarybos teisių perdavėjo įstaigoje ar organizacijoje sudarymo, atsižvelgiant į tai, kuris terminas yra trumpesnis.

1. Naujos Darbo tarybos rinkimo procedūra pradedama likus me mažiau kaip trims mėnesiams iki Darbo tarybos kadencijos pabaigos arba per mėnesį nuo 35.3 – 35.6 punktuose nustatytų aplinkybių atsiradimo.
2. Naujos Darbo tarybos rinkimus privalo inicijuoti Darbo taryba, pasiūlydama darbdaviui sudaryti rinkimų komisiją pagal Darbo kodekso nustatytą tvarką.

VIII. BAIGIAMOSIOS NUOSTATOS

1. Visus Darbo tarybos veiklos procedūrinius klausimus, kurie nenumatyti šiame reglamente, siūlo spręsti Darbo tarybos pirmininkas. Toks sprendimas, Darbo tarybos pirmininkui trumpai išdėsčius motyvus, gali būti priimamas Darbo tarybos narių balsų dauguma.
2. Darbo tarybos reglamentas ir atskiri jo punktai gali būti naikinami, papildomi arba keičiami posėdyje dalyvaujančių Darbo tarybos narių balsų dauguma.
3. Nesutarimai tarp Darbo tarybos ir darbdavio, kurių nepavyko išspręsti derybomis, sprendžiami Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_